Kirkens Nødhjelps TV-aksjon 2014: «Vann forandrer alt»

**ANDAKT FOR BARN v/Tore Thomassen**

*Tips: Denne andakten kan brukes både på separate barne-arrangementer, på søndagsskolen, eller som en del av (familie-)gudstjenesten. Med litt tilpasning kan den også brukes i gudstjenester med konfirmanter. Lykke til!*

I dag skal vi snakke om noe som er viktig for alle, hele tiden, alle steder. Det gjelder for din mor og far, deg selv og alle du kjenner og ikke kjenner, for alle hunder, katter, elefanter, krokodiller og mus. Det betyr noe for hvert gras-strå, hver blåklokke og hvert palmetre. Og hvis vi mangler det, blir det krise, full krise!

Jeg har det med meg her, i en liten pose. Og vi kan lese om det i Bibelens første kapittel, og i det siste. Noen har mye av det, andre har lite. Snakker jeg om penger?

Nei, viktigere enn penger! Da Gud skapte verden, var det ikke snakk om penger. Men det var viktig å få alt på riktig plass. Og nå skal jeg snart røpe hva det handler om. For det har vært der hele tiden, helt fra livets begynnelse. Vi kan gjerne si at det er begynnelsen til alt liv.

Jeg snakker om - VANN! Og nå har jeg blitt så tørst av denne pratingen at jeg må ta meg en slurk. *(Tar opp posen og finner en vannflaske, skrur av korken og setter flasken for munnen)* - Men, flaska er jo tom, ikke en dråpe her?

Heldigvis har jeg flere flasker her i posen. *(Romsterer i posen, og tar opp en flaske, ser på vannet, som er brunt og grumsete)* - Oj, kan ikke si jeg har så lyst til å drikke dette. Her står det noe også: OBS: ikke drikkevann. Drikker du allikevel, kan du få diaré og andre sykdommer. - Huff og huff!

Men jeg er jo så tørst! Og i fortellingen om da Gud skapte verden, står det: «Gud så på alt det han hadde gjort, og se, det var svært godt!» (1 Mos1,31) Så hvorfor er det slik at noen mangler vann? Hvorfor er det slik at noen må streve for å finne rent vann?

Det er mange svar på disse spørsmålene. Er Gud urettferdig, skulle det ikke være godt for alle? Har Gud ombestemt seg, er det han som forurenser naturen? Eller er det vi som er problemet?

Et svar er i hvert fall at det går an å gjøre noe med situasjonen. Ja, at vi MÅ gjøre noe - når folk mangler vann, og ikke har rent vann. Vi er alle Guds medarbeidere. Gud har ikke sluttet å skape, han skaper nå, gjennom oss.

*(Romsterer i posen igjen, rister på hodet)* - Men jeg er stadig tørst, og her er det ikke flere flasker?

*(Etter avtale reiser et barn/en ungdom seg nede i kirken, og roper)* - Du, jeg har en flaske vann her, vil du ha halvparten? *(Går oppover midtgangen, heller litt fra sin flaske over i den tomme flaska, begge drikker…* en parallell til gutten som deler nistepakka med fem brød og to fisk)

- Ah, herlig! Eller skal jeg heller si - VAN(N)vittig godt? Det er ikke så VAN(N)skelig når noen deler? Men det kan være vanskelig å dele.

Vann forandrer alt; nå er jeg ikke tørst lenger, frøet spirer, kornet vokser, druene modnes, mennesker døpes, vannet vasker oss rene. Sannelig; vann virker! For når mennesker får rent vann der de bor, kan de dyrke og få mer og bedre mat. Og jentene slipper å gå i fem timer for å hente vann, de kan gå på skole i stedet og lære mer.

Gud så at alt var godt. I det siste kapitlet i Bibelen står det: «Den som tørster, skal komme, og den som vil skal få livets vann som gave» (Åp 22,17b)

**Forberedelser**:
Skaffe tre (gjennomsiktige) flasker: en tom og en med brunt/grumsete vann. Disse legges i en *ugjennomsiktig* pose eller sekk. Den tredje flasken fylles med rent, klart vann. Gjør avtale med et barn om å holde klar/ tilby flasken med rent vann på signal fra andaktsholder.